মুখ্যমন্ত্রী মমতা বন্দ্যোপাধ্যায়ের ঘনিষ্ঠ বৃত্তে আসার জন্য মুখিয়ে থাকেন অনেকেই। কে তাঁর গাড়িতে উঠলেন, কোন জন মঞ্চে তাঁর পাশে বসলেন বা কার সঙ্গে মমতা হেসে কথা বললেন, এই নিয়ে সাপ-লুডোর খেলা চলতেই থাকে। কে তাঁর ঘনিষ্ঠ বৃত্তে থাকবেন ও থাকবেন না তার নিয়ন্ত্রক মমতা নিজেই। নিন্দুকেরা যাই বলুন, মমতা এটাও বিলক্ষণ জানেন, কে তাঁর নাম ভাঙিয়ে বা ‘ঘনিষ্ঠ বৃত্তে’ থাকার সুযোগ কাজে লাগিয়ে ফায়দা লুঠছেন। নিজের সুবিধা-অসুবিধা বুঝে তিনি সেই সব ব্যক্তিদের দুরে সরিয়েও দেন।
কিন্তু এবার মমতা সত্যিই খুব চাপে পড়েছেন ধর্মতলার মোড়ে টিপু সুলতান মসজিদের শাহি ইমাম মৌলানা নুরুর রহমান বরকতির হরকতে। 
‘পরিবর্তনের আন্দোলনে’ ইমাম বরকতির ‘অবদান’ মমতা ভুলতে পারবেন না। সংখ্যালঘু ভোটব্যাঙ্ককে অটুট রাখতে মমতা যে সমস্ত ধর্মীয় নেতাদের সাহায্য পেয়েছিলেন, ইমাম সাহেব তাঁদের মধ্যে অন্যতম। ২১শে জুলাইয়ের মঞ্চ হোক বা সাম্প্রদায়িকতা বিরোধী সমাবেশ বা সংখ্যালঘু সম্প্রদায়ের কোনও অনুষ্ঠান অথবা জনমত তৈরিতে, টিপু সুলতান মসজিদের শাহি ইমাম সবসময়ে মমতার পাশে থেকেছেন। 
এই মুহূর্তে একটানা মোদী ও বিজেপি-আরএসএস বিরোধিতায় সরব থেকে মমতা বন্দ্যোপাধ্যায়ের বৃহত্তর অ্যাজেন্ডাকে সমর্থন জুগিয়ে চলেছেন তিনি। 

কিন্তু সম্প্রতি গাড়িতে লালবাতি ব্যবহার নিয়ে যে বিতর্ক তৈরি হয়েছে, তাতে আরও একবার প্রমাণিত হচ্ছে মমতা-ঘনিষ্ঠ বৃত্তে থাকার ফায়দা কেমন ভাবে নিচ্ছেন ইমাম বরকতি। কেন্দ্রীয় সরকার নির্দেশিকা জারি করে গাড়িতে লালবাতি ব্যবহার বন্ধ করেছে। মমতা বন্দ্যোপাধ্যায় জোর গলায় বলেছেন, তিনি বরাবরই লালবাতি ব্যবহারের বিরুদ্ধে। তিনি নিজেও মুখ্যমন্ত্রী হওয়া সত্ত্বেও গাড়িতে লালবাতি ব্যবহার করেন না। কলকাতা হাইকোর্টও নির্দিষ্ট করে দিয়েছিল, কোন গাড়িতে লালবাতি থাকবে আর কোন গাড়িতে নীলবাতি থাকতে পারে। তবু বরকতি সাহেব লালবাতি ছাড়তে পারছেন না।
আরও পড়ুন:—
তৃণমূল সাংসদকে পাশে নিয়ে দিলীপ ঘোষকে পাথর ছোড়ার ফতোয়া ইমামের
প্রধানমন্ত্রীকে ন্যাড়া করলেই নগদ ২৫ লক্ষ! তৃণমূল সাংসদকে পাশে বসিয়ে ফতোয়া জারি
এই নিয়ে প্রশ্ন করা হলে ইমাম সাহেব বলছেন, ‘এ সব বেকার কথা। আগে নরেন্দ্র মোদী তাঁর হেলিকপ্টারের লালবাতি বন্ধ করুন, নিজের নিরাপত্তারক্ষী কমান। কারণ তিনি দেশের অনেক পয়সা লুঠ করেছেন। তার পরে তিনি সুপ্রিম কোর্টের কী নির্দেশ এসেছে সেটা দেখান। সেখানে কী লেখা আছে, শাহী ইমামকে লালবাতি লাগাতে বারণ করেছে কী?’
এইসব কাগজ এসে গেলে তার পর তিনি সুপ্রিম কোর্টকে লিখবেন কেন তিনি লালবাতি ব্যবহার করেন, কীসের প্রয়োজনে। বাংলায় এই রায় মানা হবে না, প্রধানমন্ত্রী নরেন্দ্র মোদীর কোনও নির্দেশ বাংলায় মানা হবে না, জানিয়ে দিয়েছেন তিনি। ইমাম বরকতির দাবি, মমতাও একই কথা বলেছেন।  

সুতরাং মমতার নাম করেই তিনি লালবাতি নিয়ে নির্দেশিকা অমান্য করার কথা বলছেন। যেখানে বিচারপতিরা পর্যন্ত লালবাতি ব্যবহার করা ছেড়ে দিয়েছেন, সেখানে ইমাম বরকতি নিজেকে সবার ঊর্ধ্বে রাখছেন।
এখনও পর্যন্ত মমতা বন্দ্যোপাধ্যায় বা তাঁর কোনও মন্ত্রী এই বিষয়ে মুখ খোলেননি। তৃণমূলের প্রাক্তন সাংসদ কুণাল ঘোষ একটি ফেসবুক পোস্টে দাবি করেছেন, ২০১১-র শেষ বা ২০১২-র প্রথম দিকে প্রায় একই পরিস্থিতিতে বরকতি সাহেবের গাড়ির লালবাতি খোলার কথা না মুখ্যমন্ত্রী নিজের মুখে বলতে পেরেছিলেন না কলকাতা পুলিশ কমিশনার কোনও ব্যবস্থা নিতে পেরেছিলেন।
এবারও তার অন্যথা হবে বলে মনে হয় না। শুধুমাত্র সংখ্যালঘু ভোটব্যাঙ্কে আঘাত লাগতে পারে এই আশঙ্কায় যদি মুখ্যমন্ত্রী বা তাঁর প্রশাসন যদি এখনও কোনও ব্যবস্থা না নেয়, তবে আইনের শাসন নিয়ে প্রশ্ন উঠবে। বিরোধীদের হাতেও আরও অস্ত্র উঠে আসবে। 

ইতিমধ্যেই রাজ্য বিজেপি আসরে নেমে পড়েছে। দলের সম্পাদক লকেট চট্টোপাধ্যায় অভিযোগ করেছেন, এই রাজ্যে শাসক ও বিরোধী দলের জন্য দু’রকমের নিয়ম। তাঁর কথায়, ‘আমরা হেলমেট না পরে বাইক চালালে মামলা হবে আর বরকতি সাহেব গাড়িতে লালবাতি লাগালে কিছু হবে না। তা হতে পারে না। মামলা হোক। দু’টি মামলাই এক সঙ্গে চলুক। বিচার একসঙ্গে হবে। বরকতিবাবু আগে গাড়ির লালবাতি খুলুক, আমরাও আগামীদিনে হেলমেট পরে গাড়ি চালাবো।’
এমনও নয় যে, মুসলিম সমাজে সবাই বরকতির পক্ষে। সারা বাংলা ইমাম ও মোয়াজ্জেন কাউন্সিলও বলছে, ইমাম বরকতি সমস্ত মুসলিম সমাজের প্রতিনিধিত্ব করেন না। তাঁর আচরণ নিয়ে অসন্তোষও রয়েছে অনেক।
কিন্তু মমতা বন্দ্যোপাধ্যায় কি পারবেন ইমাম বরকতিকে বাগে আনতে? নিজের দলের লোক হলে অনেক সুবিধা, কিন্তু বরকতিকে সামলানো মমতার পক্ষে খুবই কঠিন। তার জন্য রাজনৈতিক সদিচ্ছাও খুব জরুরি।